Nr. ..................../............................

# REFERAT DE APROBARE

***a*** ***modelului şi conţinutului formularului „Declarație privind produsele din plastic de unică folosință“ şi a instrucţiunilor de completare şi depunere a acestuia***

Prezentul referat de aprobare este elaborat în conformitate cu prevederile art. 6 alin. (3) și art. 30 alin. (1) lit. c) și alin. (2) din Legea nr. 24/2000 privind normele de tehnică legislativă pentru elaborarea actelor normative, republicată, cu modificările și completările ulterioare, reprezentând instrumentul de prezentare și motivare a *proiectului de Ordin pentru aprobarea modelului şi conţinutului formularului „Declarație privind produsele din plastic de unică folosință“ şi a instrucţiunilor de completare şi depunere a acestuia*.

**Baza legală a proiectului de ordin supus aprobării** o constituie prevederile   
art. 4 alin. (2) din Ordonanța Guvernului nr. 6/2021 privind reducerea impactului anumitor produse din plastic asupra mediului, potrivit cărora *”(2)* *În termen de 6 luni de la data intrării în vigoare a prezentei ordonanţe autoritatea publică centrală din domeniul mediului, la iniţiativa Administraţiei Fondului pentru Mediu, adoptă prin ordin de ministru modelul şi conţinutul formularului de declaraţie a produselor din plastic de unică folosinţă enumerate în partea A din anexa la prezenta ordonanţă, produse introduse pe piaţă, precum şi instrucţiunile de completare şi depunere a acesteia*.”

**Rațiunea juridică a** **proiectului de ordin supus aprobării**este determinată de necesitatea asigurării cadrului legal aplicabil pentru declararea anuală la Administraţia Fondului pentru Mediu a cantităţilor introduse pe piaţă în anul precedent celui în care raportează, de către operatorii economici care introduc pe piaţa naţională produse din plastic de unică folosinţă enumerate în partea A și din partea F din anexa la Ordonanța Guvernului nr. 6/2021 privind reducerea impactului anumitor produse din plastic asupra mediului.

**În fapt,** prin actul normativ propus, se asigură utilizarea serviciului "Depunere declaraţii on-line" pentru întocmirea și depunerea „Declarației privind produsele din plastic de unică folosință“.

Prezentul ordin va asigura un acces direct, facil și rapid al operatorilor economici la serviciul electronic de întocmire și depunere a „Declarației privind produsele din plastic de unică folosință“. Totodată, acesta va asigura colectarea informațiilor necesare pentru transmiterea către Comisia Europeană, potrivit art. 13 din Ordonanța Guvernului nr. 6/2021, a unui raport conţinând următoarele:

* date privind produsele din plastic de unică folosinţă enumerate în partea A din anexa la Ordonanța Guvernului nr. 6/2021, care au fost introduse pe piaţa naţională în fiecare an, pentru a demonstra reducerea consumului în conformitate cu art. 4 alin. (1) din O.G. nr. 6/2021;
* date privind produsele din plastic de unică folosinţă enumerate în partea F din anexa la Ordonanța Guvernului nr. 6/2021, care au fost colectate separat în fiecare an, pentru a demonstra atingerea obiectivelor de colectare separată în conformitate cu art. 9 alin. (2) din O.G. nr. 6/2021;
* informaţii privind conţinutul de material reciclat în sticlele pentru băuturi, enumerate în partea F din anexă, pentru a demonstra atingerea obiectivelor prevăzute la art. 6 alin. (4) din O.G. nr. 6/2021.

Pentru motivele invocate, vă rugăm să emiteți ***Ordinul pentru aprobarea modelului şi conţinutului formularului „Declarație privind produsele din plastic de unică folosință“ şi a instrucţiunilor de completare şi depunere a acestuia.***

**PREȘEDINTE,**

**Fülöp Lóránd-Árpád**

Direcția Juridică

Șef Serviciul Analiză și Avizare,

Andreea Coman